Britanniassa tehdyn tutkimuksen mukaan yli 70 prosenttia seksiä vapaaehtoisesti myyvistä on työskennellyt aiemmin sosiaali- ja terveys- tai opetusalalla.

Useammalla kuin joka kolmannella Britanniassa toimivalla prostituoidulla on yliopistotutkinto, kertoo Leedsin yliopiston tekemä tutkimus. Tutkimuksessa, joka on tiettävästi laajin Britanniassa tehty, haastateltiin 240 seksiä omasta halustaan myyvää prostituoitua. Tutkimuksessa ei ollut mukana ihmiskaupan uhreja.

Yli 70 prosenttia haastatelluista kertoi työskennelleensä aiemmin sosiaali- ja terveysalalla tai opetusalalla. Lähes kolmannes vastaajista kertoi työskennelleensä myyntialalla ennen seksin myynnin aloittamistakin.

Syyksi prostituoiduksi päätymiselle haastatellut naiset, miehet ja transsukupuoliset kertovat muun muassa sen, etteivät tulleet toimeen aiemmalla palkallaan. Osa toimii prostituoituna kokopäiväisesti, osa myy seksiä sivutyönään.

– Tein kuusi 13-tuntista sairaalavuoroa viikossa maksaakseni asuntolainani. Vaikka tein pitkiä päiviä, en silti pystynyt huolehtimaan lainasta ja menetin kotini, prostituoitu "Abbie" kertoo seksialalle ryhtymisen syistä.

Alle neljäsosa vastaajista sanoi, ettei usko pystyvänsä jättämään alaa. 14 prosenttia sanoi tuntevansa itsensä hyväksikäytetyksi. Lähes puolet vastaajista kertoi joutuneensa rikoksen, kuten raiskauksen tai ryöstön, uhriksi. 36 prosenttia on uhkailtu.

Maanantaina julkaistavasta tutkimuksesta kertoo The Guardian -sanomalehti (siirryt toiseen palveluun).

Britannian laki sallii seksin myymisen ja ostamisen edellyttäen, että prostituoitu myy seksiä vapaaehtoisesti. Paritus on kielletty.